Document ID: 32010R0237

REGULAMENTUL (UE) NR. 237/2010 AL COMISIEI
din 22 martie 2010
de stabilire a normelor de aplicare a Regulamentului (CE) nr. 1342/2008 al Consiliului de stabilire a unui plan pe termen lung pentru rezervele de cod și zonele piscicole care exploatează aceste rezerve
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1342/2008 al Consiliului din 18 decembrie 2008 de stabilire a unui plan pe termen lung pentru rezervele de cod și zonele piscicole care exploatează aceste rezerve și de abrogare a Regulamentului (CE) nr. 423/2004 (1), în special articolul 32,
întrucât:
(1)
Regulamentul (CE) nr. 1342/2008 prevede la articolul 32 posibilitatea adoptării unor norme de aplicare a articolului 11 alineatul (3) și a articolelor 14, 16 și 17 din regulamentul respectiv.
(2)
Anumite grupuri de nave pot fi excluse din regimul efortului de pescuit prevăzut în capitolul III din Regulamentul (CE) nr. 1342/2008 pe baza opiniei Comitetului științific, tehnic și economic pentru pescuit (CSTEP), astfel cum se stipulează la articolul 11 alineatul (2) din regulament. Este necesar să se prevadă o procedură și o serie de cerințe, astfel încât statele membre să prezinte informațiile necesare care să permită CSTEP să evalueze dacă au fost și continuă să fie îndeplinite condițiile de excludere. Este deosebit de important ca informațiile prezentate de statele membre să fie suficient de detaliate și să fie însoțite de documente justificative.
(3)
Informațiile prezentate de statele membre privind îndeplinirea condițiilor prevăzute la articolul 11 alineatul (2) din Regulamentul (CE) nr. 1342/2008 trebuie să indice un grup de nave care poate fi diferențiat în mod clar de celelalte nave din cadrul grupului de efort vizat și activitățile sau caracteristicile tehnice specifice ale grupului respectiv de nave care au ca rezultat capturi de cod care nu depășesc 1,5 % din capturile sale totale.
(4)
Articolul 14 din Regulamentul (CE) nr. 1342/2008 impune statelor membre obligația de a se asigura că, pentru fiecare dintre zonele prevăzute în anexa I la regulament, capacitatea totală a navelor cu permise de pescuit speciale nu depășește capacitatea totală din 2006 sau 2007. Sunt necesare norme detaliate pentru calcularea și ajustarea nivelurilor de capacitate maximă, în special cu privire la tratarea capacității retrase prin ajutoare publice sau transferate între zone geografice în conformitate cu articolul 16 din regulament.
(5)
Pentru asigurarea controlabilității, este necesară stabilirea unor cerințe și modele detaliate pentru permisele de pescuit speciale care urmează a fi eliberate pentru navele care desfășoară activități de pescuit cu unelte de pescuit reglementate în zonele geografice care fac obiectul regimului efortului de pescuit, precum și pentru listele cu navele cărora li s-au eliberat permise de pescuit speciale.
(6)
Este necesar să se stabilească norme detaliate pentru a permite adaptarea efortului de pescuit maxim admisibil de către statele membre în temeiul articolului 16 din Regulamentul (CE) nr. 1342/2008 sau în urma transferului efortului de pescuit între grupurile de efort în temeiul articolului 17 din același regulament. Aceste norme trebuie să menționeze procedurile și metodele de calcul care trebuie aplicate de către statele membre.
(7)
Utilizarea mijloacelor electronice în scopul schimbului de informații simplifică procedurile, conduce la creșterea eficienței și a transparenței acestora și economisește timp. Pentru a exploata pe deplin aceste avantaje, asigurând în același timp o comunicare sigură, precum și în vederea creării unui sistem informatic comun de gestionare a datelor cu privire la desfășurarea efortului de pescuit de către navele de pescuit comunitare, este necesară stabilirea formatului pentru fiecare document în parte și oferirea unei descrieri detaliate a informațiilor pe care aceste documente trebuie să le conțină.
(8)
Măsurile prevăzute de prezentul regulament sunt conforme cu avizul Comitetului pentru pescuit și acvacultură,
ADOPTĂ PREZENTUL REGULAMENT:
CAPITOLUL I
OBIECT ȘI DEFINIȚII
Articolul 1
Obiect
Prezentul regulament stabilește normele de aplicare a articolului 11 alineatul (3) și a articolelor 14, 16 și 17 din Regulamentul (CE) nr. 1342/2008.
Articolul 2
Definiții
În sensul prezentului regulament se aplică următoarele definiții, pe lângă definițiile stabilite la articolul 2 din Regulamentul (CE) nr. 1342/2008:
(a)
„grup de nave” înseamnă una sau mai multe nave care aparțin aceluiași grup de efort, care pot fi diferențiate în mod clar și neechivoc de celelalte nave din același grup de efort, pe baza activităților sau a caracteristicilor tehnice care stau la baza capturilor reduse de cod ale acestora;
(b)
„sezon de pescuit” înseamnă perioada cuprinsă între data de 1 februarie a anului în curs și data de 31 ianuarie a anului următor;
(c)
„unelte de pescuit reglementate” înseamnă orice unealtă de pescuit care aparține uneia dintre categoriile de unelte de pescuit menționate la punctul 1 din anexa I la Regulamentul (CE) nr. 1342/2008.
CAPITOLUL II
GRUPURI DE NAVE EXCLUSE DIN REGIMUL EFORTULUI DE PESCUIT
Articolul 3
Cererea de excludere
(1) În scopul excluderii unui grup de nave din regimul efortului de pescuit în conformitate cu articolul 11 alineatul (2) din Regulamentul (CE) nr. 1342/2008, statele membre transmit Comisiei o cerere de excludere însoțită de informații care să demonstreze că grupul de nave vizat respectă condiția prevăzută la articolul 11 alineatul (2) litera (b) din Regulamentul (CE) nr. 1342/2008 și să justifice modul în care este îndeplinită condiția prevăzută la articolul 11 alineatul (2) litera (c) din același regulament.
(2) Cererea se transmite în format electronic și în conformitate cu cerințele prevăzute în anexa I. Cererile complete primite cu cel puțin o lună înainte de reuniunea plenară a CSTEP se transmit CSTEP pentru a fi evaluate în cadrul reuniunii respective. Cererile primite ulterior pot fi transmise CSTEP pentru a fi evaluate cu ocazia următoarei reuniuni.
(3) În cazul în care un grup de nave este exclus din regimul efortului de pescuit în temeiul articolului 11 alineatul (2) din Regulamentul (CE) nr. 1342/2008, efortul de pescuit care poate fi asociat cu activitatea sau caracteristicile tehnice ale grupului respectiv și care a contribuit la stabilirea valorii de referință a efortului nu mai este luat în considerare în scopul stabilirii efortului de pescuit maxim admisibil.
(4) În cazul în care un grup de nave este inclus din nou în regimul efortului de pescuit în temeiul articolului 11 alineatul (2) din Regulamentul (CE) nr. 1342/2008, efortul de pescuit alocat grupului de efort respectiv se ajustează ținând seama de ajustările anuale ale efortului care au avut loc de la stabilirea valorii de referință a efortului pentru grupul respectiv.
(5) În cazul în care o navă nu mai respectă cerințele specificate în decizia de excludere, în special în ceea ce privește activitățile sau caracteristicile tehnice ale grupului de nave, statul membru deduce efortul desfășurat de nava în cauză pe parcursul sezonului de pescuit din efortul de pescuit maxim admisibil.
Articolul 4
Raportul anual
(1) Fiecare stat membru transmite Comisiei până la data de 31 martie a fiecărui an un raport cu privire la activitățile desfășurate pe parcursul sezonului de pescuit anterior de către grupul sau grupurile de nave aflate sub pavilionul său care au fost excluse din regimul efortului de pescuit în conformitate cu articolul 11 alineatul (2) din Regulamentul (CE) nr. 1342/2008. Raportul trebuie să indice respectarea pe parcursul sezonului respectiv a condiției prevăzute la articolul 11 alineatul (2) litera (b) și menționate în decizia de excludere.
(2) Raportul trebuie să indice modul în care activitățile sau caracteristicile tehnice ale grupurilor de nave care au fost excluse din regimul efortului de pescuit în conformitate cu articolul 11 alineatul (2) din Regulamentul (CE) nr. 1342/2008 sunt controlate și monitorizate pentru a garanta că toate navele din grupul respectiv respectă condiția de excludere prevăzută la articolul 11 alineatul (2) litera (b) și menționată în decizia de excludere.
(3) Raportul menționat la alineatul (1) se transmite în conformitate cu cerințele prevăzute în tabelele 1 și 3 din anexa I. Prin derogare de la cerințele prevăzute în anexa menționată, datele din raportul anual se limitează la sezonul de pescuit anterior.
(4) Raportul anual trebuie să includă lista navelor cu număr de înregistrare în Registrul flotei comunitare care au aparținut grupului de nave exclus în sezonul de pescuit anterior. Această informație trebuie inclusă în tabelul 1.
CAPITOLUL III
PERMISE DE PESCUIT
Articolul 5
Permise de pescuit speciale
(1) Permisele de pescuit speciale prevăzute la articolul 14 alineatul (2) din Regulamentul (CE) nr. 1342/2008 trebuie să indice categoriile de unelte de pescuit și zonele geografice pentru care sunt eliberate.
(2) În cazul navelor care pescuiesc cu unelte de pescuit reglementate, în orice zonă geografică, și care fac parte din grupul de nave care a fost exclus de la aplicarea regimului efortului de pescuit în conformitate cu articolul 11 alineatul (2) din Regulamentul (CE) nr. 1342/2008, permisul de pescuit special trebuie să indice activitatea sau caracteristicile tehnice pentru care a fost acordată excluderea și condițiile care se aplică în cazul unei astfel de excluderi.
(3) Forma și conținutul listei cu navele care dețin un permis de pescuit special, prevăzută la articolul 14 alineatul (4) din Regulamentul (CE) nr. 1342/2008, trebuie să respecte anexa II. Statele membre actualizează lista, înregistrând modificările privind numărul de nave din componența acesteia sau permisele de pescuit speciale eliberate, în termen de 20 de zile lucrătoare de la apariția modificării.
(4) Statele membre furnizează Comisiei și celorlalte state membre linkul către pagina relevantă a site-ului de Internet oficial unde este publicată lista cu navele care dețin un permis de pescuit special. Statele membre informează Comisia și celelalte state membre cu privire la orice modificare a linkului respectiv în termen de 20 de zile lucrătoare de la apariția modificării.
(5) Statele membre garantează că sunt arhivate toate datele privind listele cu navele care dețin permise de pescuit speciale și toate modificările aduse listelor respective. Informațiile arhivate sunt puse la dispoziția Comisiei la solicitarea acesteia.
Articolul 6
Capacitatea de pescuit maximă
(1) Capacitatea maximă menționată la articolul 14 alineatul (3) din Regulamentul (CE) nr. 1342/2008 se calculează ca fiind capacitatea maximă în kW desfășurați de navele care au fost autorizate să pescuiască în 2006 sau 2007 cu o unealtă de pescuit reglementată în oricare dintre zonele geografice menționate în anexa I la Regulamentul (CE) nr. 1342/2008 și care au folosit această autorizație.
(2) În termen de o lună de la intrarea în vigoare a prezentului regulament, statele membre transmit Comisiei în format electronic și în conformitate cu cerințele prevăzute în anexa III:
(a)
lista navelor și capacitatea acestora exprimată în kW, utilizată la stabilirea capacității maxime în conformitate cu alineatul (1), pentru fiecare zonă geografică în parte;
(b)
anul de referință vizat.
(3) Capacitatea maximă pentru fiecare zonă calculată în conformitate cu alineatul (1) se ajustează:
(a)
prin scăderea capacității navelor care și-au încetat permanent activitățile de pescuit prin ajutor public după data intrării în vigoare a prezentului regulament; și/sau
(b)
în conformitate cu orice transferuri de capacitate întreprinse în temeiul articolului 16 alineatul (3) din Regulamentul (CE) nr. 1342/2008.
(4) Statele membre informează Comisia în termen de 20 de zile lucrătoare cu privire la orice decizie de a adapta capacitatea maximă, furnizând Comisiei o versiune actualizată a informațiilor în conformitate cu tabelul 2 din anexa III.
CAPITOLUL IV
ADAPTĂRI ALE NIVELULUI MAXIM ADMISIBIL AL EFORTULUI DE PESCUIT
Articolul 7
Adaptarea efortului de pescuit în raport cu gestionarea cotelor
(1) Statele membre pot adapta efortul de pescuit maxim admisibil al unui anumit grup de efort prin transferul de efort de pescuit de la același grup de efort dintr-un alt stat membru în conformitate cu articolul 16 alineatul (1) litera (a) din Regulamentul (CE) nr. 1342/2008. Adaptarea este valabilă pentru un singur sezon de pescuit.
(2) În cazul în care un stat membru întrerupe schimbul de cote în conformitate cu articolul 16 alineatul (2) din Regulamentul (CE) nr. 1342/2008, statul membru în cauză poate crește efortul maxim admisibil pentru grupul de efort sau pentru grupurile de efort cărora le vor fi alocate cotele recuperate printr-un număr de kW-zile corespunzător cotelor recuperate. Numărul respectiv de kW-zile nu va depăși valoarea calculată pe baza capturilor pe unitatea de efort (cpue) ale grupului sau grupurilor de efort în cauză.
(3) Statul membru care returnează cotele menționate la alineatul (2) își reduce efortul de pescuit maxim admisibil în grupul sau grupurile de efort care au desfășurat anterior activități de pescuit pentru cotele respective. Efortul de pescuit care urmează a fi dedus trebuie să corespundă numărului de kW-zile care nu mai sunt necesare pentru a pescui cotele returnate. Numărul respectiv de kW-zile se calculează pe baza capturilor pe unitatea de efort ale grupului sau grupurilor de efort respective.
(4) Valoarea efortului de pescuit cu care se majorează sau se diminuează efortul de pescuit maxim admisibil în conformitate cu alineatul (2) sau (3) este luată în calcul la stabilirea efortului de pescuit maxim admisibil în conformitate cu articolul 12 din Regulamentul (CE) nr. 1342/2008.
Articolul 8
Norme detaliate privind transferul efortului de pescuit între grupurile de efort
(1) Transferurile efortului de pescuit prevăzute la articolul 17 din Regulamentul (CE) nr. 1342/2008 se efectuează în conformitate cu alineatele (2)-(6).
(2) În cazul în care Comisia a furnizat statelor membre factori de corecție standard stabiliți pentru anumite categorii de unelte de pescuit în conformitate cu articolul 17 alineatul (5) din Regulamentul (CE) nr. 1342/2008, statele membre utilizează factorii standard de corecție respectivi în vederea transferului efortului de pescuit între categoriile de unelte de pescuit.
(3) În cazul grupurilor de efort pentru care nu s-a elaborat încă un factor standard de corecție, statele membre stabilesc nivelul transferului de efort prin aplicarea următoarei formule:
(a)
în cazul în care se aplică articolul 17 alineatul (3) din Regulamentul (CE) nr. 1342/2008:
nivelul transferului de efort = 1 × nivelul de efort al grupului de efort donator
(b)
în cazul în care se aplică articolul 17 alineatul (4) din Regulamentul (CE) nr. 1342/2008:
valoarea transferului de efort = factorul de corecție x nivelul efortului grupului de efort donator,
unde factorul de corecție se calculează după cum urmează:
factorul de corecție = cpuedonator/cpuereceptor
(4) Prin derogare de la alineatul (2), un stat membru poate să aplice un factor de corecție diferit, după informarea Comisiei în format electronic în conformitate cu cerințele prevăzute în anexa IV și indicarea unei diferențe de cel puțin 15 % între capturile pe unitatea de efort ale grupului său de efort și capturile pe unitatea de efort utilizate la stabilirea factorului de corecție standard.
(5) Adaptările efortului de pescuit care decurg dintr-un transfer de efort sunt valabile pentru un singur sezon de pescuit.
(6) Prin derogare de la alineatul (5), atunci când un segment al flotei a suferit o modificare structurală permanentă a activităților de pescuit, transferul efortului de pescuit poate avea caracter permanent. Acest transfer poate fi efectuat numai între grupurile de efort afectate de modificare. Fără a aduce atingere alineatului (2), factorul de corecție utilizat trebuie să se bazeze pe capturile pe unitatea de efort ale categoriei de unelte de pescuit donatoare și ale celei receptoare.
Articolul 9
Calcularea capturilor pe unitatea de efort
(1) În sensul articolelor 8 și 9, capturile pe unitatea de efort se bazează pe capturile, inclusiv capturile aruncate înapoi în mare, susținute de dovezi științifice. Acestea se calculează prin aplicarea următoarei formule, prin care se calculează media capturilor și a efortului pe ultimii trei ani:
cpue = capturi grupul de efort[1]/efort de pescuit grupul de efort[1]
(2) Prin derogare de la alineatul (1), pentru primul an de aplicare a prezentului regulament, atunci când datele privind capturile aruncate înapoi în mare pentru cele două categorii de unelte de pescuit care trebuie comparate sunt disponibile doar pentru o anumită perioadă, cpue se bazează pe perioada respectivă. Pentru restul perioadei, se compară datele referitoare la debarcări.
(3) Prin derogare de la alineatul (1), atunci când o reducere a capturilor din categoria de unelte de pescuit care primește transferul poate fi explicată prin măsurile de evitare a capturilor de cod prevăzute la articolul 13 alineatul (2) literele (a), (b) și (c) din Regulamentul (CE) nr. 1342/2008 introduse în cadrul categoriei de unelte de pescuit în cauză în ultimii trei ani, calcularea cpue se poate baza doar pe o parte mai recentă a perioadei de trei ani, cu condiția ca datele privind capturile care rezultă din partea respectivă a perioadei să fie reprezentative pentru întreaga categorie de unelte de pescuit.
Articolul 10
Obligații de raportare
(1) Statele membre informează Comisia în termen de 20 de zile lucrătoare, în format electronic și în conformitate cu cerințele prevăzute în anexa V la prezentul regulament, cu privire la orice adaptare a efortului de pescuit maxim admisibil prevăzută la articolul 16 sau la articolul 17 din Regulamentul (CE) nr. 1342/2008.
(2) Comisia poate solicita statelor membre să furnizeze date suplimentare cum ar fi date dezagregate privind capturile de cod și capturile totale, capturile de cod aruncate înapoi în mare, efortul de pescuit, uneltele de pescuit și zona pentru uneltele de pescuit donatoare și receptoare, precum și metodologia utilizată pentru calcularea cpue.
CAPITOLUL V
DISPOZIȚII FINALE
Articolul 11
Intrarea în vigoare
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 22 martie 2010.

Labels: 12
20
6